Α4-0132/95

Ψήφισμα σχετικά με την πρώτη ετήσια έκθεση του Ευρωπαϊκού Νομισματικού Ιδρύματος (ΕΝΙ)

Το Ευρωπαϊκό Κοινοβούλιο,

- έχοντας υπόψη τη Συνθήκη EK και ιδίως το άρθρο 109 ΣΤ,

- έχοντας υπόψη το προσαρτημένο στην Συνθήκη για την Ευρωπαϊκή Ένωση πρωτόκολλο αριθ. 4 σχετικά με το καταστατικό του ΕΝΙ,

- έχοντας υπόψη την πρώτη ετήσια έκθεση του ΕΝΙ, η οποία συνετάχθη και κοινοποιήθηκε, μεταξύ άλλων, και στο Ευρωπαϊκό Κοινοβούλιο σύμφωνα με το άρθρο 11.3 του καταστατικού του (C4-0124/95),

- έχοντας υπόψη την ακρόαση του Προέδρου του ΕΝΙ στη συνεδρίαση της Νομισματικής Υποεπιτροπής της Επιτροπής Οικονομικής, Νομισματικής και Βιομηχανικής Πολιτικής της 12ης Απριλίου 1995,

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής (Α4-0132/95),

Α. εκτιμώντας ότι στην πρώτη ετήσια έκθεση του Ε.Ν.Ι. περιγράφονται κατ'αρχήν οι οικονομικές, νομισματικές και δημοσιονομικές εξελίξεις και η πρόοδος, από πλευράς οικονομικής σύγκλισης, στα κράτη μέλη της Ευρωπαϊκής Ένωσης[semigr ] ότι αναφέρονται ακολούθως ο ρόλος και οι δραστηριότητες του ΕΝΙ και τέλος τα θεσμικά χαρακτηριστικά των εθνικών κεντρικών τραπεζών σε σχέση με τις διατάξεις των άρθρων 104, 104Α, 107 και 108 της Συνθήκης ΕΚ,

Β. εκτιμώντας ότι η ευρύτητα του περιεχομένου της εν λόγω έκθεσης αποτελεί δείγμα της βούλησης του ΕΝΙ να συνεργασθεί όσο γίνεται στενότερα με τα θεσμικά όργανα της Κοινότητας και να παράσχει σε αυτά αλλά και στο ευρύτερο κοινό την καλύτερη δυνατή ενημέρωση για την πορεία προς το τρίτο στάδιο της Οικονομικής και Νομισματικής Ένωσης,

Γ. εκτιμώντας ότι αν και έχει σημειωθεί πρόοδος σε ό,τι αφορά τη σταθερότητα των τιμών, δεν έχει απομακρυνθεί ο κίνδυνος πληθωριστικών πιέσεων, ιδίως στις χώρες όπου τα δημοσιονομικά ελλείμματα και το δημόσιο χρέος παραμένουν σε υψηλά επίπεδα,

Δ. εκτιμώντας ότι η διαπιστωθείσα βελτίωση σε ό,τι αφορά τα δημοσιονομικά ελλείμματα, οφειλόμενη εν μέρει σε κυκλικούς παράγοντες, δεν είναι ισόμετρη σε όλες τις χώρες και σε πολλές εξ αυτών δεν είναι σταθερή, και ότι κατά συνέπεια υπάρχει κίνδυνος να γίνει εκ νέου κρίσιμη η δημοσιονομική κατάσταση ευθύς ως αντιστραφεί ο οικονομικός κύκλος,

Ε. εκτιμώντας ότι το 1994 επικράτησε μεγαλύτερη σταθερότητα στις αγορές συναλλάγματος σε σχέση με τις εξελίξεις του 1992 και 1993, αλλά οι πρόσφατες αναταραχές στις αγορές συναλλάγματος και οι υποτιμήσεις των τελευταίων μηνών δημιουργούν ανησυχία,

ΣΤ. εκτιμώντας ότι η τάση μείωσης των μακροπρόθεσμων επιτοκίων που διαπιστώθηκε το 1993, αντεστράφη το 1994 στις περισσότερες χώρες με σημαντικές διαφορές μεταξύ των κρατών μελών,

Ζ. εκτιμώντας ότι η πρόοδος στον τομέα της πραγματικής οικονομικής σύγκλισης είναι ανεπαρκής[semigr ] ότι η ανεργία, διαρθρωτική κατά ένα σημαντικό τμήμα της, παραμένει υψηλή με σημαντικές διαφορές μεταξύ των κρατών μελών, γεγονός που δυσχεραίνει την προσπάθεια αυστηρής νομισματικής και δημοσιονομικής πολιτικής,

Η. εκτιμώντας ότι το ΕΝΙ έχει επιτελέσει σημαντικό έργο μέχρι σήμερα για την προετοιμασία του τρίτου σταδίου της ΟΝΕ, αλλά ότι μένουν ακόμη αρκετά να γίνουν για να καταστεί δυνατή η ενιαία άσκηση της νομισματικής και συναλλαγματικής πολιτικής,

Θ. εκτιμώντας ότι είναι απαραίτητο να ενισχυθεί ο συντονισμός των δημοσιονομικών πολιτικών των κρατών μελών, ιδίως μετά την έναρξη του τρίτου σταδίου,

Ι. εκτιμώντας ότι ως προς το θέμα της ανεξαρτησίας των κεντρικών τραπεζών δεν έχει επιτευχθεί σημαντική πρόοδος σε όλα τα κράτη μέλη,

ΙΑ. εκτιμώντας ότι η εκ των προτέρων ανακοίνωση της εφαρμογής των κριτηρίων σύγκλισης σχετικά με τη συναλλαγματική ισοτιμία θα μπορούσε να προκαλέσει κερδοσκοπικές τάσεις και ότι κάθε καθυστέρηση στην υλοποίηση των θεσμικών αλλαγών και δομών λειτουργίας του ΕΣΚΤ θα δημιουργούσε συνθήκες αβεβαιότητας οι οποίες θα επέτειναν τις εν λόγω κερδοσκοπικές κινήσεις,

1. εκφράζει την ικανοποίησή του για την ευρύτητα του περιεχομένου της πρώτης ετήσιας έκθεσης του ΕΝΙ[semigr ]

2. εκφράζει εν τούτοις τη λύπη του για το γεγονός ότι, λόγω της καθυστέρησης στη λήψη των πολιτικών αποφάσεων εκ μέρους του Ευρωπαϊκού Συμβουλίου, καθυστέρησε η επιλογή της έδρας του Ευρωπαϊκού Νομισματικού Ιδρύματος και ο διορισμός του προέδρου του, και επιμένει ότι οι αναγκαίες αποφάσεις για τη στελέχωση της ΕΚΤ πρέπει να ληφθούν αρκετό χρόνο πριν από την έναρξη του τρίτου σταδίου[semigr ]

3. καλεί τα κράτη μέλη να λάβουν ως αντάλλαγμα τα κατάλληλα μέτρα για την προστασία των παραγωγικών επενδύσεων και του επιπέδου απασχόλησης[semigr ]

4. ζητά από εκείνα τα κράτη μέλη που δεν έχουν επιτύχει ακόμη βελτίωση της δημοσιονομικής τους κατάστασης να καταβάλουν περαιτέρω προσπάθεια για την εξάλειψη των διαρθρωτικών αιτίων των δημοσιονομικών ανισορροπιών[semigr ] αναμένει ότι θα εστιάσουν τις προσπάθειές τους στην πτώση των επιτοκίων και συνεπώς στη μείωση των δαπανών εξυπηρέτησης του δημοσίου χρέους, καθώς και στην περικοπή των δαπανών παρά στην αύξηση των εσόδων[semigr ] θεωρεί ότι πρέπει να ακολουθηθεί συνεπής και σταθερή δημοσιονομική πολιτική, η οποία να είναι σύμφωνη με τη μακροχρόνια τάση και να μην επιτείνει το διαρθρωτικό χαρακτήρα των δημοσιονομικών ανισορροπιών[semigr ]

5. ζητά από το Συμβούλιο, την Επιτροπή και τα κράτη μέλη να εντείνουν τις προσπάθειές τους για την ενίσχυση της πραγματικής οικονομικής σύγκλισης χρησιμοποιώντας αποτελεσματικά και με σεβασμό στους φορολογούμενους πολίτες τα κατάλληλα μέσα, συμπεριλαμβανομένων των διαρθρωτικών ταμείων.

6. καλεί το Συμβούλιο και την Επιτροπή να εστιάσουν τις προσπάθειές τους στην επαναδρομολόγηση μιας πραγματικής κοινοτικής πολιτικής για την απασχόληση, στοιχείο απαραίτητο προκειμένου να πραγματωθεί μια αποτελεσματική οικονομική και τελωνειακή ένωση και να εξασφαλισθεί η οικονομική και κοινωνική συνοχή[semigr ]

7. εκφράζει την πεποίθηση ότι τα μέτρα που λαμβάνονται στον τομέα της νομισματικής πολιτικής πρέπει να υποστηρίζονται από τον ενισχυμένο συντονισμό των οικονομικών πολιτικών των κρατών μελών και να αναφέρονται σαφώς στο άρθρο 2 της Συνθήκης ΕΟΚ σύμφωνα με το οποίο όλα τα ευρωπαϊκά θεσμικά όργανα έχουν καθήκον να διασφαλίζουν υψηλό ποσοστό απασχόλησης και κοινωνικής προστασίας, όπως επίσης και να βελτιώνουν την ποιότητα ζωής των πολιτών και να ενισχύουν την οικονομική και κοινωνική συνοχή, καθώς και την αλληλεγγύη μεταξύ των κρατών μελών[semigr ]

8. εκφράζει την ικανοποίησή του για τον σύντομο και αποτελεσματικό τρόπο με τον οποίο οργανώθηκε το ΕΝΙ και για το έργο που έχει επιτελέσει μέχρι σήμερα[semigr ] ζητά από αυτό να συνεχίσει τις προσπάθειές του για τον καλύτερο συντονισμό της νομισματικής πολιτικής στη διάρκεια του τρέχοντος σταδίου και να καταλήξει σύντομα σε συμπεράσματα ως προς τον τρόπο και τα μέσα αποτελεσματικής άσκησης της ενιαίας νομισματικής πολιτικής από το ΕΣΚΤ στο τρίτο στάδιο της ΟΝΕ[semigr ] θεωρεί εντούτοις ότι θα ήταν ίσως σκόπιμο να εξετασθεί από τούδε κατά πόσον θα έπρεπε να υπάρξουν κριτήρια για τον βαθμό αποτελεσματικότητας στην εφαρμογή της νομισματικής πολιτικής, όπως ένας νομισματικός στόχος (ποσοστιαία αύξηση της προσφοράς χρήματος) και άλλοι στόχοι, συμπεριλαμβανομένων στόχων που σχετίζονται με την πραγματική οικονομία, ώστε να διασφαλισθεί η σταθερότητα και η διάρκεια των νομισματικών επιδόσεων[semigr ]

9. είναι της γνώμης ότι, σύμφωνα με την αρχή της επικουρικότητας, η Ευρωπαϊκή Κεντρική Τράπεζα θα έπρεπε, κατά την άσκηση της νομισματικής πολιτικής, να προσφεύγει όσο το δυνατόν περισσότερο στις εθνικές κεντρικές τράπεζες, βάσει του άρθρου 12 του καταστατικού του ΕΣΚΤ, για την εκτέλεση πράξεων που συγκαταλέγονται στα καθήκοντα του ΕΣΚΤ[semigr ]

10. καλεί το ΕΝΙ, λαμβάνοντας ιδίως υπόψη τις εξελίξεις των προηγούμενων μηνών, να διατυπώσει συστάσεις για τα λαμβανόμενα μέτρα συναλλαγματικής πολιτικής[semigr ] κρίνει ότι στον τομέα αυτό πρέπει να ενισχυθεί η συνεργασία τόσο στο εσωτερικό της Ευρωπαϊκής Ένωσης όσο και με τις νομισματικές αρχές των κυριότερων εμπορικών εταίρων της[semigr ]

11. χαιρετίζει τις προόδους όσον αφορά την εκ μέρους του ΕΝΙ παρακολούθηση της λειτουργίας του συστήματος συμψηφισμού για το Ecu και ζητά να ενταθούν οι προσπάθειες για διευκόλυνση της χρησιμοποίησης του Ecu, ιδίως στον τομέα της χρήσης ηλεκτρονικού χρήματος[semigr ]

12. ζητά από την Επιτροπή και το Συμβούλιο να υποβάλουν προτάσεις προκειμένου οι κυβερνήσεις να συνεχίσουν, μετά την έναρξη του τρίτου σταδίου της ΟΝΕ, να συντονίζουν τη δημοσιονομική πολιτική σύμφωνα με τους στόχους της σταθερότητας των τιμών[semigr ]

13. καλεί τα κράτη μέλη που δεν έχουν ακόμη προχωρήσει στις απαιτούμενες θεσμικές προσαρμογές να προβούν έγκαιρα στις κατάλληλες νομοθετικές ρυθμίσεις για να εξασφαλιστεί η ανεξαρτησία όλων των εθνικών κεντρικών τραπεζών αρκετό χρόνο πριν από την έναρξη του τρίτου σταδίου της ΟΝΕ[semigr ]

14. αναμένει ότι το ΕΝΙ θα διαβιβάζει και στο Ευρωπαϊκό Κοινοβούλιο τις προβλεπόμενες από το άρθρο 109 Ι της Συνθήκης για την Ευρωπαϊκή Ένωση και το άρθρο 7 του καταστατικού του εκθέσεις[semigr ]

15. ζητά από τις κυβερνήσεις των κρατών μελών να λάβουν τις αναγκαίες πολιτικές πρωτοβουλίες και αποφάσεις προκειμένου να ορίσουν, το συντομότερο δυνατό, ένα διαφανές και συγκεκριμένο χρονοδιάγραμμα για τη μετάβαση στο τρίτο στάδιο της ΟΝΕ με τα κράτη μέλη που θα πληρούν τις προϋποθέσεις σύμφωνα με τις διατάξεις της Συνθήκης[semigr ] τονίζει όμως ότι δεν πρέπει να λάβουν κανένα οργανωτικό ή διαρθρωτικό μέτρο που θα μπορούσε να δυσχεράνει τη μεταγενέστερη ακώλυτη συμμετοχή και των υπολοίπων κρατών μελών[semigr ]

16. καλεί το ΕΝΙ να εκπονήσει προτάσεις για τη δημιουργία ενός μηχανισμού συναλλαγματικών ισοτιμιών, ενδεχομένως παρόμοιου με το Ευρωπαϊκό Νομισματικό Σύστημα, λαμβάνοντας υπόψη, αφενός, τις συνέπειες που θα έχουν στην οργάνωση της συναλλαγματικής πολιτικής εκ μέρους του ΕΣΚΤ οι σχέσεις μεταξύ του ενιαίου ευρωπαϊκού νομίσματος και των νομισμάτων των κρατών μελών που δεν θα συμμετέχουν στο τρίτο στάδιο της ΟΝΕ και, αφετέρου, την ανάγκη να υποστηριχθούν οι προσπάθειες για την πλήρη συμμετοχή όλων των κρατών μελών[semigr ]

17. θεωρεί ότι η δημιουργία ενός μηχανισμού συναλλαγματικών ισοτιμιών, ενδεχομένως παρόμοιου με το Ευρωπαϊκό Νομισματικό Σύστημα, μεταξύ του ενιαίου ευρωπαϊκού νομίσματος και των νομισμάτων των κρατών μελών που δεν θα συμμετέχουν στο τρίτο στάδιο της ΟΝΕ, θα επιβεβαίωνε την αποφασιστικότητα της Ευρωπαϊκής Ένωσης, και ότι ο μηχανισμός αυτός θα έπρεπε να λειτουργεί κατά τρόπο ώστε να ενισχύει την προσπάθεια για την εξασφάλιση της πλήρους συμμετοχής όλων των κρατών μελών[semigr ]

18. διαβεβαιώνει από την πλευρά του ότι θα ασκήσει χωρίς καθυστέρηση τις αρμοδιότητές του για το διορισμό του προέδρου, του αντιπροέδρου και των λοιπών μελών της εκτελεστικής επιτροπής της Ευρωπαϊκής Κεντρικής Τράπεζας[semigr ]

19. καλεί το Συμβούλιο να υποστηρίξει με έγκαιρες πολιτικές αποφάσεις τις προπαρασκευαστικές εργασίες του ΕΝΙ για την έναρξη του τρίτου σταδίου[semigr ]

20. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στο ΕΝΙ, στους Διοικητές των Κεντρικών Τραπεζών των κρατών μελών, στις κυβερνήσεις και τα Κοινοβούλια των κρατών μελών.